1. Tuneesia üleminekuprotsessi toetamine – ELi strateegiline prioriteet

Viis aastat pärast 2011. aasta revolutsiooni, millega kukutati president Ben Ali autoritaarne režiim, on Tuneesia demokraatiale üleminek jõudnud kriitilisse etappi. Tuneesia rahvas on rajanud teed tänapäevase demokraatia poole, mis põhineb sõnavabadusel, läbipaistvatel ja kaasavatel valimistel, võimude lahususel, õigusriigil ning inimõiguste ja põhivabaduste austamisel. Kõigi poliitiliste jõudude esindajad, riigi aktiivne kodanikuühiskond ja rahvas tervikuna on näidanud üles meelekindlust luua pluralistlik ühiskond, milles kõik tuneeslased, naised ja mehed võrdselt, võiksid nautida isikuvabadust ning senisest suuremat osalust majandus- ja poliitikaelus. Selle tunnustuseks anti riiklikku dialoogi pidanud nelikule 2015. aasta detsembris Nobeli rahupreemia.

Tuneesia kogemus on lootuskiireks Euroopa lähinaabruses, kus on palju ebastabiilsuse, vägivalla ja autoritaarse riigikorra taastulekuga seotud probleeme. Hoolimata revolutsioonist tingitud ilmselgetest muutustest mõjutavad tavaliste tuneeslaste elu aga endiselt poliitilised, majanduslikud ja julgeolekuprobleemid, mis ohustavad üleminekuprotsessi jätkusuutlikkust.

ELi strateegiline huvi on omada naaberriigina tugevat, demokraatlikku ja stabiilset Tuneesiat. ELi jätkuv pühendumine Tuneesia abistamisele demokraatiale üleminekul on kooskõlas läbivaadatud Euroopa naabruspoliitikaga (ENP), milles rõhutatakse vajadust kujundada välja diferentseeritud lähenemisviis vastavalt konkreetsele olukorrale ELi naaberriikides. Seega nõuab see ELilt reageerimist, mis on kohandatud Tuneesia konkreetsele olukorrale ja hõlmab paljusid poliitikavaldkondi, et aidata tegeleda üleminekuga kaasnevate probleemidega, ning algatusi, mis võimaldaksid ELi ja Tuneesia juba niigi edasijõudnud partnerluse võimalusi täielikult ära kasutada.

2. Habras üleminekuprotsess – Tuneesia reageering keerukatele ja süvenevatele probleemidele

Tuneesia üleminek demokraatiale on habras ja seda ähvardavad tõsised ohud. Lisaks takistavad arvukad omavahel seotud probleemid enamikul tuneeslastel kasu saada uuest demokraatlikust süsteemist ja sellega seotud vabadustest

Mitu terrorirünnakut 2015. aastal olid sihitud turismisektori ja julgeolekuasutuste vastu. Piirilinna Ben Guerdane'i ründamine Liibüast 2016. aasta märtsis näitab kasvavat julgeolekuohtu, mille on tekitanud ühest küljest järjest paremini organiseeritud rühmitused, kes kasutavad ära Liibüa ebastabiilsust, ning teisest küljest relvade ja uimastite salakaubavedu ning inimeste ebaseaduslik üle piiri toimetamine.

Pärast edumeelse põhiseaduse vastuvõtmist ja edukalt organiseeritud valimisi 2014. aastal on Tuneesia ametiasutused tegelenud raske ülesandega viia ellu vajalikud institutsionaalsed, õigus- ja haldusreformid ning tegeleda samal ajal jooksvate sotsiaalmajanduslike ja julgeolekuprobleemidega. Parlamendi prioriteetide kuhjumine, selle piiratud võimed ja vahendid ning kaasava demokraatliku protsessi juurde kuuluvad laiapõhjalised konsultatsioonid on põhjustanud viivitusi reformide elluviimisel. Ühtlasi viitavad need sellele, et ikka veel poolik üleminekuprotsess nõuab jõulisemat poliitilist sekkumist. Konstitutsioonikohtu ja sõltumatute organite asutamine, kelle ülesandeks saab tugevdada demokraatiat, on jätkuvalt kiireloomuline prioriteet. Uued väidetavad piinamise ja väärkohtlemise juhtumid rõhutavad vajadust muuta põhjalikult nii õigus- kui ka haldustavasid, et tuua põhiseaduslikud õigused ja vabadused tavakodanike tegelikku ellu. 2017. aastal peetavad kohalikud valimised on demokraatliku protsessi oluline teetähis.

Alates 2011. aastast on Tuneesia majandus saanud arvukaid tagasilööke, mis on toonud kaasa majanduskasvu järsu languse, makromajandusliku tasakaalustamatuse, kasvava tööpuuduse ja vaesuse (15 % tuneeslastest elab allpool vaesuspiiri) ning mitteametliku majandustegevuse. See on raskendanud tegelemist sotsiaalmajanduslike probleemidega, mis olid riigis juba enne revolutsiooni ning tekitavad tavainimeste, eelkõige noorte ja vähemarenenud piirkondade elanike seas rahulolematust, mis on mõnel juhul viinud sotsiaalsete rahutusteni. Oma esimeses parlamendi ees peetud kõnes tunnistas vastne valitsusjuht Youssef Chahed nende probleemide olemasolu. Ometi on Tuneesial olemas vajalikud vahendid, et teisendada oma saavutused demokraatias majanduslikuks eduks: noor, haritud ja dünaamiline rahvastik; strateegiline geograafiline asukoht; pikaajaline industriaalajalugu koos eduka ekspordikeskse äritegevusega; ulatuslikud hõlvamata loodusvarad, nt päikeseenergia. Hädasti on vaja viia ellu peamised struktuurireformid, mille abil püüelda makromajandusliku stabiilsuse poole, stimuleerida jätkusuutlikku majanduskasvu ja ettevõtlust, tõhustada avalikku haldust, võidelda korruptsiooniga, kohandada haridussüsteemi, oskuste arendamist ja kutseharidust vastavalt tööturu vajadustele ning saavutada avaliku sektori kulutuste ja jõukuse õiglasem jaotus.

Mitu järjestikust valitsust on võtnud sihiks kiirendada struktuurireforme. Kodanikuühiskond, sealhulgas sotsiaalpartnerid, tunnistab üldjoontes selliste reformide vajalikkust, ehkki poliitiline, ühiskondlik ja haldusalane vastuseis on vältimatu ning põhineb õigustatud murel. Jätkusuutlikud, tulemuslikud ja kaasavad muutused nõuavad aega ja visadust, kuna usalduse ja stabiilsuse tekkeks vajavad inimesed käegakatsutavaid edusamme. Seetõttu vajatakse ja oodatakse Euroopa Liidu tugevat toetust.

Tuneesia valitsus on teinud rea seadusandlikke ettepanekuid, mis on suunatud põhiseaduse sätete kohaldamisele, demokraatliku institutsioonilise raamistiku loomisele ja majanduse ümberkorraldamisele. Osa neist ettepanekutest on parlament juba vastu võtnud. Selleks et tegeleda otsustavalt halveneva julgeolekuolukorraga, on võetud vastu ka mitu erakorralist turvameedet. Nende seas on uus terrorismivastane seadus, mis tõtt-öelda tekitab muret inimõiguste austamise seisukohast. Ühtlasi töötavad Tuneesia ametiasutused terrorismivastase võitluse ja radikaliseerumise ennetamise riikliku strateegia kallal. Dialoog ja koostöö rahvusvaheliste partnerite, kaasa arvatud ELiga, on märgatavalt paranenud.